Nordjyllands beredskab har siden tirsdag kæmpet nat og dag for at få en naturbrand i Thy under kontrol. Men branden viser sig at være mere sejlivet end først forventet, og slukningsarbejde risikerer nu at forsætte ind i weekenden, oplyser direktør i Nordjyllands Beredskab, Diana Sørensen - Vi er ved at planlægge en afløsning til natten, og så håber vi, at vi har fået slukket det hele i morgen, siger hun. Torsdag morgen var beredskabet ellers klar til at pakke sammen og køre hjem, men det håb blev hurtigt slukket. For klokken fem om morgen opdagede beredskabet, en ny brand tæt på området for den primære brand. - Jeg er lidt bekymret over, at vi har fundet de her nye områder, siger Diana Sørensen, der frygter, at der er flere områder med brand, som de endnu ikke har opdaget. Ny brand i nærheden af Trapsandevej Branden trives på trods af regnen På trods af en våd juli, faktisk den vådeste i over ti år i område, så har branden haft udsædvanlige gode betingelser. Tal på DMI's hjemmeside viser, at der er faldet 107 mm regn i Thisted i juli måned, hvilket er fem gange så meget som sidste år. At det ikke har haft større effekt på branden, skyldes særligt to andre vejrfænomener; den lange tørke i juni, der stadig præger området, og det kraftige blæsevejr. - Den kraftige blæst har gjort, at det har spredt sig enormt hurtigt, forklarer beredskabsdirektøren. Indtil videre har blæsten også gjort det umuligt at sende en drone med termisk kamera op. Men torsdag middag har blæsten lagt sig så meget, at det er blevet muligt, og det glæder en af folkene på jorden. - Nu har vi heldigvis også fået dronen op, og det er et godt redskab til at finde de sidste steder, siger Christian Sonne-Schmidt, der er holdleder for Falk i Dronninglund. Arbejdet forsætter Ilden har hærget et område på 100 hektarer, i området omkring Vang, mellem Klitmøller og Vorupør i Thy. Den oprindelige brand er dog helt slukket nu, forsikrer beredskabsdirektøren. Så nu består arbejdet i at få lokaliseret og slukket eventuelle småbrænde i området. - Det er lidt noget drilsk noget, vi skal jo have slukket alle de der små brandredder, der er, siger Christian Sonne-Schmidt. Derfor kan beredskabet heller ikke vurdere, hvornår slukningsarbejdet er helt færdigt. - Vi bliver her, til vi er sikre på, at det hele er slukket, slår direktøren for Nordjyllands Beredskab fast. Og det kan betyde weekendarbejde til de hårdtarbejdende brandmænd.
Arbejdet med at slukke en naturbrand i Thy forsætter og er tidligst færdigt fredag.